<classify> SERIKALI ya Mapinduzi ya Zanzibar imepiga marufuku ujenzi wa nyumba za kuishi katika eneo la Chamanangwe, Mkoa wa kaskazini Pemba ambalo linatarajiwa kutumika kwa ajili ya uwekezaji wa viwanda vya kati.Waziri wa Nchi, Ofisi ya Rais,Tawala za Mikoa na Serikali za Mitaa Haji Omar Kheir akizungumza na wananchi wa eneo hilo alisema tayari Serikali imelitenga eneo hilo kwa shughuli za uwekezaji wa viwanda mbalimbali vitakavyozalisha ajira. Alisema eneo la Chamanangwe limefanyiwa utafiti wa kina na kubainika kuwa ni muafaka zaidi kwa ajili ya ujenzi wa miradi ya viwanda vya kati kwa ajili ya kukuza uchumi. Wananchi mnapewa taarifa kwamba eneo hilo sasa halitaruhusiwa mtu yoyote kuanza ujenzi wa nyumba za kudumu za makazi... tunakusudia kulitumia kwa ajili ya shughuli za uwekezaji wa viwanda, alisema.Aidha Waziri wa Kilimo,Maliasili ,Mifugo na Uvuvi Mmanga Mjengo Mjawiri alisema wananchi ambao mazao yao yataathirika na uwekezaji wa ujenzi wa viwanda watalipwa fidia. Hata hivyo aliwataka kutekeleza agizo hilo la kuacha ujenzi wa aina yoyote katika eneo ambalo litatumika kwa ajili ya ujenzi wa viwanda vya aina mbali mbali. Wananchi wote ambao wataathirika na kuharibiwa kwa mazao yao au kuvunjiwa nyumba basi watalipwa fidia, alisema.Eneo la Chamanangwe lenye ukubwa wa zaidi ya kilomita 26 linatarajiwa kutumika kwa ajili ya ujenzi wa viwanda na katika hatua za awali viwanda viwili vya Mwani na Chumvi vitajengwa. Ujenzi wa Kiwanda cha kusarifu mwani na bidhaa nyingine kwa kiasi kikubwa ni mkombozi kwa wananchi na wazalishaji wa bidhaa hiyo na kitaongeza thamani ya uzalishaji na kuongeza mapato zaidi. Hata hivyo baadhi ya wananchi walisisitiza ulipaji wa fidia utumike kwa vigezo halisi na thamani ya kitu. Sisi hatuna tatizo la ujenzi wa viwanda katika eneo hili lakini tunachoomba kufanyika kwa tathmini ya kina kuhusu gharama za fidia watakazolipwa wahusika na kuepuka malalamiko, alisema Juma.  <topic>: kitaifa 